Rīku kaste 7. – 9. klasei

2. nodarbība - Kas ir “laba dzīve”?

**Nodarbības atsegums**

**Nodarbībā sasniedzamie rezultāti**

***Skolēnam veidojas sapratne par to,***

kādas ir dažādas izpratnes par “labu dzīvi” un dzīves jēgu, t.sk. Aristoteļa izpratne par to *(eudaimonia)*;

* ka morālajām prasmēm ir liela nozīme labā dzīvē.

***Skolēnam veidojas morālais ieradums***

* kritiski apsvērt to, no kā sastāv laba dzīve;
* kritiski izvērtēt dažādas dzīves jēgas filozofiskos uzskatus.

**Atslēgvārdi:** laba dzīve, bagātība, vara, slava, pamatojums, raksturs, tikums, līdzināties.

**Nodarbībā aplūkotās vērtības un tikumi**

|  |  |  |
| --- | --- | --- |
|  | **No Pamatizglītības standarta** | **Papildus no programmas “e-TAP”** |
| **Vērtības** | Cilvēka cieņa, brīvība | Cilvēks, mīlestība, atbildība |
| **Tikumi** | Atbildība, gudrība | Kritiskā spriestspēja, pašiedziļināšanās |

**Mācību materiāli:**

* *PowerPoint* prezentācija.
* ”Aktivitātes un laimes definīcijas” (1. materiāls). *Skolotājs izdrukā šo materiālu katram skolēnam.*
* Video transkripcija latviešu un angļu valodā (2. materiāls 3. aktivitātei).
* 4. aktivitātes dziesmu teksti latviešu valodā (3. materiāls) (*izdrukāt katram skolēnam 1 eksemplāru*).

**Atslēgas jautājumi:**

1. Kāda, tavuprāt, ir “laba dzīve”?
2. Kādas ir biežāk sastopamās idejas par “labu dzīvi”?
3. Kā izpratne par “labu dzīvi” vai dzīves jēgu ietekmē tavu rīcību?
4. Ko Aristotelis uzskatīja par dzīves jēgu? Vai tu tam piekrīti?
5. Ko nozīmē vārds “raksturs”? Kādas ir labas rakstura iezīmes?
6. Vai visi cilvēki ir vienisprātis par iezīmēm, kas veido labu raksturu?
7. Vai ir iespējams attīstīt tikumus? Kā var attīstīt tikumus?

**Mācību aktivitātes**

**Ierosme**

**[2. slaids]** Uzdodiet skolēniem jautājumus pārrunāšanai pāros:

* Kas ir “laba dzīve”?
* Kas dara tevi laimīgu?
* Kas ir dzīves galvenais mērķis?
* Kādiem mērķiem cilvēki velta savu dzīvi?

Apkopojiet skolēnu idejas un pārrunājiet problēmjautājumus!

Kolēģu komentāri:

“Klases stundas "Kas ir laba dzīve?" "āķim" piedāvāju dziesmu, ko bijāt norādījuši izmantot nodarbības nākamajās fāzēs.”

“'Tiešsaistes nodarbībā izmantojām Padlet.com, kur skolēni rakstīja savu viedokli, kas, viņuprāt, ir laba dzīve, kas ir laime. Un kas tam ir nepieciešams. Mutiski visi nodarbības laikā nevar izteikties, kā arī visi nevēlas/kautrējas, bet skolēni labprāt izteica savu viedokli rakstiski, līdz ar to bija iespēja viedokļu apmaiņa. Un, balstoties uz uzrakstīto, veidojās jaunas diskusijas.”

**[3. slaids]** Aiciniet skolēnus padomāt par savu dzīvi un pārrunāt pāros vai nelielās grupās šādus jautājumus un sniegt atgriezenisko saiti visai klasei:

* Nosaukt kādu cilvēku viņu dzīvē, kura dzīvi viņi uzskata par labu!
* Kas jums šajā cilvēkā patīk?
* Kādus šī cilvēka dzīves aspektus jūs vēlētos iegūt savā dzīvē?

Kolēģu komentāri:

“Izdevās saruna par to, kas ir laba dzīve, galvenais dzīves mērķis, daļa skolēnu spēj pastāstīt par cilvēku, kas dzīvo labu dzīvi, ko vēlētos pārņemt.”

“Tēmas, jautājumi skolēnu pārdomām un diskusijām ir labas. Izvērtās sarunas, kas aizveda līdz tēmai par profesijas izvēli.”

**1. aktivitāte. Ieraksts dienasgrāmatā**

**[4. slaids]** Balstoties uz iepriekš pārrunātajiem jautājumiem, aiciniet skolēnus izveidot dienasgrāmatas ierakstu, uzrakstot, par kādu cilvēku viņi vēlētos kļūt!

* Kuras vērtības viņi uzskata par svarīgām?
* Kādēļ tās ir būtiskākās?

Kolēģu komentāri:

“Vadot nodarbību tiešsaistē, rakstiskos darbus pārvērtu par domu pauzēm un sarunām.”

**2. aktivitāte. Dzīves jēga**

**[5. slaids]** Izdaliet pirmo materiālu! Aiciniet skolēnus izlasīt otro lappusi, kur apkopotas dažādas filozofiskas atziņas par dzīves jēgu. Izmantojiet šīs definīcijas, lai veidotu diskusiju ar skolēniem!

* Kuras no definīcijām viņiem šķiet saistošākās?
* Vai viņi domā, ka kāda no tām ir piemērota “labas dzīves” dzīvošanai? Kāpēc?

Skolēni var saistīt šīs filozofiskās atziņas ar to nosaukumiem (hēdonisms, materiālisms, nihilisms u. c.)

* Kādā veidā filozofija ietekmē to, kā cilvēks dzīvo?
* Kā tā ietekmē cilvēku izdarītās izvēles?

Piemēram, ja mūsu dzīves mērķis ir kļūt bagātiem, kādas izvēles mēs varētu izdarīt?

* Par kādiem cilvēkiem viņi varētu kļūt?

Vai ir vēl kādi “labas dzīves” piemēri, kas nav minēti? Kādi tie varētu būt?

Pārrunājiet ar skolēniem Aristoteļa uzskatus par “labu dzīvi”, izmantojot tālāk izklāstīto materiālu!

Aristotelim par šo jautājumu bija savi uzskati. Lūk, viņa domas par dažādiem dzīves veidiem:

- par dzīvi, kas orientēta uz baudas meklēšanu (hēdonisms), Aristotelis vaicā: “Vai šāda veida dzīve tiešām nodarbina visas cilvēkam specifiskās spējas? Vai spriestspējai un domāšanai nav nozīmes?”

- par dzīvi, kas orientēta uz bagātības iegūšanu un lietu krāšanu (materiālisms) ,Aristotelis vaicā: “Bet kādam nolūkam? Ir skaidrs, ka tiecies pēc naudas, lai iegūtu to, ko tu patiešām vēlies. Vai tu to vēlies drošībai, varai vai iespējai nopirkt lietas, kas sniedz baudu? Vai kam citam?”

- par dzīvi, kas orientēta uz statusa un cieņas meklējumiem (egoisms), Aristotelis vaicā: “Bet no kura tu vēlies iegūt šo cieņu, un kāpēc tas tev ir tik svarīgi? Un kas notiks ar tavu dzīvi, kad šie cilvēki, kuri patlaban tev aplaudē, tevi nosodīs – cilvēki tomēr ir nepastāvīgi, vai ne? Un ko tu darīsi, lai citi tevi godinātu ar šiem aplausiem – tev jāpaļaujas, ka viņi aplaudēs, un tie, kas to dara, ātri vien var to pārtraukt… Par ko tu vēlies saņemt cieņas apliecinājumus? Vai tās ir lietas, kas ir tiešām vērtīgas?”

- par dzīvi, kas orientēta uz iespēju izdzīvot morāli tikumīgas darbības (eudaimonisms) – tikumu ētika ir balstīta uz cilvēku, nevis darbību. Te uzmanība tiek pievērsta cilvēka, kurš veic darbību, tikumiem vai morālajam raksturam, nevis viņa ētiskajiem pienākumiem vai noteikumiem, vai šo konkrēto darbību sekām. Tikumu ētika neskar tikai atsevišķu darbību “pareizību” vai “nepareizību”, tā sniedz norādījumus par rakstura īpašībām un uzvedību, ko labs cilvēks mēģinās sasniegt.

Kolēģu komentāri:

“Aristoteļa uzskati par dzīvē apgūstamo bija lieliski, bet tie izraisīja jautājumus un veselu diskusiju, jaunieši gribēja sniegt piemērus, kur it kā pretējais ir uzvarējis, un tas prasīja laiku, kamēr paši nonāca līdz tam, ka drosme tomēr ir vērtīgākā nekā pārgalvība, kaut arī ir piemēri, kad pārgalvība ir viņu it kā glābusi.”

“Patiesībā šo (5.) slaidu es ņemtu par veselas stundas diskusiju, ar grupu darbiem, tēžu izvirzīšanām un noslēgumā jautājumu pārrunāšanu, grupās un tad kopā.”

**3. aktivitāte. Kas ir laba dzīve? Video par Aristoteli**

**[6. slaids]** Noskaties šo video (2. materiālā pieejama video transkripcija latviešu un angļu valodā) <https://www.youtube.com/watch?v=VFPBf1AZOQg> (Laba dzīve: Aristotelis) – 5:57 minūtes).

- Vai šis ir noderīgs pārskats par Aristoteļa uzskatiem par “labu dzīvi”?

- Ko tu domā par Aristoteļa ideju par laimi/uzplaukumu (*eudaimonia*)?

Kolēģu komentāri:

“Apspriedām atšķirīgas dzīves jēgas filozofijas, taču laika trūkuma dēļ izlaidu video par dažādām filozofijas nostājām.”

“Video tiešsaistē es nedemonstrēju, pirmkārt, nepietika laika, otrkārt, man šķiet, ka viņi neskatās un tad to var uzdot arī kā uzdevumu mājās.”

**4. aktivitāte. Dziesmas**

**[7. slaids]** 1965. gadā Džons Lenons (*John Lennon*) un Pols Makartnijs (*Paul McCartney*) sarakstīja dziesmu ar nosaukumu *In My Life* (“Manā dzīvē”) – to izpildīja grupa *The Beatles*. Noklausies šo dziesmu un saklausi, ko šī dziesma atbild uz jautājumu “Kas ir laba dzīve”? <https://www.youtube.com/watch?v=ZqpysaAo4BQ>

Kā uz šo pašu jautājumu atbild Frenks Sinatra (*Frank Sinatra*) savā dziesmā *May Way* (“Mans ceļš”)? <https://www.youtube.com/watch?v=w019MzRosmk>

**[8. slaids]** Aiciniet skolēnus salīdzināt abu dziesmu tekstu (*izmantojiet 2. materiālu*). Kurā no tām izklāstīta pievilcīgāka “labas dzīves” versija – *The Beatles* vai Frenka Sinatras dziesmā? Ko Aristotelis teiktu par:

* *The Beatles* dziesmu *In My Life*?
* Frenka Sinatras dziesmu *My Way*?

Vai kāda no šīm dziesmām atbilst Aristoteļa izpratnei par “labu dzīvi”?

Kolēģu komentāri:

“Dziesmas izlasījām, bet noklausījāmies tikai fragmentus no dziesmām.”

“Džons Lenons un Sinatra maniem skolēniem (7. klase) neko daudz neizteica, tāpēc es papildus radīju priekšstatu par viņiem ar papildu video, un tad viņi izvirzīja, kurš vairāk viņus piesaista, un tad mēs analizējām tekstu par to, kas mums viņos vairāk patīk.”

“'Lai arī Frenks Sinatra un grupa The Beatles ir mūzikas leģendas, būtu bijis labi, ja iepriekš notiktu stunda mūzikā.”

**Kopīgā noslēguma apspriede**

**[9. slaids]** Izlasiet Aristoteļa laimes (*eudaimonia*) definīciju!

**[10. slaids]** Apskatiet kopā ar skolēniem tikumu uzskaitījumu un pārdomājiet kopā ar skolēniem:

* Vai, tavuprāt, ir iespējams kļūt drosmīgākam, laipnākam, dāsnākam utt.?
* Kā, tavuprāt, var attīstīt šos tikumus?

Kolēģu komentāri:

“Man gribējās skolēnus vairāk iesaistīt sarunā par Aristoteli, tāpēc es viņiem jautāju pirms tam, ko viņi domā par rakstura tikumu un prāta tikumu, kā tie atšķiras utt., un ar esošo teoriju es viņus tikai papildināju, tas paņem laiku, bet monologu viņi nedzird.”